केरल में जहां जलप्रलय की स्थिति है, तो वहीं बुंदेलखण्ड उत्तर प्रदेश के कुछ हिस्से और महाराष्ट्र में सूखा पड़ रहा है। इस वजह से यहां के किसान आज भी आत्महत्या कर रहे हैं। मौसम के इस बिगड़ते मिजाज को प्राकृतिक असंतुलन कहें या फिर प्रकोप, यह समझने वाली बात है। ऐसा नहीं हैं कि ये पहली बार हुआ है, इससे पहले भी ऐसा ही प्राकृतिक असंतुलन देखने को मिला है। दरअसल, अगर मौसम इस तरह से अपनी लय बिगाड़ रहा है, तो इसके पीछे भी हम ही वजह हैं। पर्यावरण के लिए हमारा जो नजरिया है और हमने अपनी सुविधाएं जुटाने के लिए जिस तरह से पर्यावरण के साथ छेड़छाड़ की है, उसका नतीजा हमारे सामने है। हमने न तो मौसम विज्ञानियों की चेतावनियों पर ध्यान दिया और न ही अपनी ओर से कोई भी प्रयास किया, प्रकृति को संवारने का। हमारी यही लापरवाही आज हमारे सामने खड़ी है।